Илъэс 37-рэ ирокъу
Налшык къалэ и Дэшхуей хадэм Афганистаным щызэуахэм щыхуагъэува фэеплъым деж щекIуэкIащ а щIыналъэм советыдзэхэр зэрыкIуэрэ илъэс 37-рэ зэрырикъум теухуа пэкIу.
ЗэIущIэм кърихьэлIащ Налшык къалэ администрацэм, республикэм и Дзэ комиссариатым, Афганистаным щызэуахэм я зэгухьэныгъэм, КъБР-м и дин IуэхущIапIэхэм, хабзэхъумэ органхэм я лIыкIуэхэр, школакIуэ цIыкIухэмрэ абыхэм я егъэджакIуэхэмрэ.
ПэкIур иригъэкIуэкIащ Афганистаным щызэуахэмрэ зауэ зэпэщIэувэныгъэхэм хэтахэмрэ я зэгухьэныгъэм и тхьэмадэ, КъБР-м и Парламентым и депутат Тхьэгъэлэдж Тимур.
— СССР-м и гъунэгъу къэралыр гузэвэгъуэ щыхэхуэм, интернациональнэ къулыкъур ягъэзащIэу, абы япэу нэсахэр ди совет зауэлIхэращ. Абыхэм яхэтащ ди республикэм щыщ щIалэхэри. 1979 гъэм дыгъэгъазэм и 25-м Афганистаным и щIыналъэм советыдзэхэр ихьащ. Ахэр абы илъэси 9-рэ мазитIкIэ щыIэри, 1989 гъэм мазаем и 15-м къикIыжащ. Хабзэ зэрыхъуауэ, зи гугъу тщIы махуэхэм дигу къыдогъэкIыж зауэм хэкIуэда ди ныбжьэгъуфIхэр, — жиIащ Тхьэгъэлэджым.
Афганистаным щыIа ди зауэлIхэм ящыщу мин 14-р хэкIуэдащ, мини 6-р абы щагъуэта уIэгъэхэм илIыкIыжащ илъэс зэмылIэужьыгъуэхэм. Къэбэрдей-Балъкъэрым щыщу цIыху 55-м къагъэзэжакъым.
— Куэд щIащ гу зэрылъатэрэ дзэ лъэщ зиIэ къэралым хьэлэбэлыкъ нэхъ мащIи къызэрыщыхъум, — жиIащ Къэбэрдей-Балъкъэрым ис муслъымэнхэм я дин IуэхущIапIэм и унафэщIым и къуэдзэ Джэдгъэф Аслъэн, зэхыхьэм кърихьэлIахэм защыхуигъазэм. — ЩIэблэм щалъхуа я Хэкур, щыпсэу къэралыр фIыуэ ялъагъужу егъэсэнымкIэ мыпхуэдэ Iуэхугъуэхэм мыхьэнэшхуэ яIэщ.
Зэхыхьэм къекIуэлIахэм яхэтащ КъБР-м ЦIыхум и хуитыныгъэхэр хъумэнымкIэ и уполномоченнэ Зумакулов Борис.
— Я интернациональнэ къалэныр ягъэзащIэу, къызыщхьэщыж къэралым и щхьэхуитыныгъэм щIэзэууэрэ зи щхьэ хэзылъхьахэр щIэх-щIэхыурэ дигу къэдгъэкIыжыпхъэщ, — къыхигъэщащ абы. — «ПщIэншэу щызэуащ, псыхэкIуадэ хъуащ», — жаIэу, псалъэмакъ мышухэр кърагъэкIуэкIами, ахэр ди къэралми жылагъуэми зэращымыгъупщэнур дызэхэзых псоми зыхедгъэщIэну дыхуейщ.
Тхьэгъэлэдж Тимур зэхыхьэм къекIуэлIахэм фIыщIэ ин яхуищIащ. Абы иужькIэ, къызэхуэсахэм фэеплъым деж удз гъэгъахэр щагъэтIылъащ.
КЪУМАХУЭ Аслъэн.
